
Reziliencia jednotlivca a spoločnosti v oblasti civilnej ochrany obyvateľstva z hľadiska ukrytia

Anotácia: Autori sa v príspevku venujú problematike informovanosti a pripravenosti spoločnosti a jednotlivca na krízové situácie v kontexte súčasnej geopolitickej situácie. Pozornosť je venovaná rezilientnosti ako schopnosti čeliť, zvládať, adaptovať sa a zotaviť sa z dôsledkov krízových situácií bez závažného narušenia kontinuity fungovania spoločnosti a štátu. Dôraz sa pritom kladie na kľúčové aspekty civilnej ochrany obyvateľstva, problematiku ukrytia a s ňou súvisiacu osvetovú činnosť. 
Cieľom príspevku je analyzovať význam edukácie obyvateľstva v oblasti civilnej ochrany ako nástroja posilňovania reziliencie spoločnosti a zároveň zdôvodniť potrebu systematickej popularizačno-edukačnej literatúry v tejto oblasti.

Úvod
Schopnosť spoločnosti rýchlo reagovať a čeliť krízovým situáciám nadobúda v súčasnosti čoraz väčší význam, a to najmä v kontexte aktuálnej bezpečnostnej situácie a narastajúceho geopolitického napätia. Nejde pritom len o celkovú pripravenosť spoločnosti či o efektívnosť a funkčnosť inštitucionálneho rámca krízového riadenia, ale aj o mieru osobnej pripravenosti a informovanosti jednotlivca. 
Práve jednotlivec ako základný prvok spoločnosti predstavuje neoddeliteľnú súčasť účinného fungovania štátu v prípade krízových situácií, pričom jeho osobná znalosť základov civilnej ochrany obyvateľstva (ďalej len „civilná ochrana“) môže vo významnej miere zmierniť ich nežiadúce dopady. V tejto súvislosti nadobúda osobitný význam vzdelávanie a osveta spoločnosti zamerané na osvojenie si základnej terminológie a princípov civilnej ochrany. Osobitnú pozornosť si pritom vyžaduje problematika ukrytia, ktorá predstavuje kľúčový prvok kolektívnej ochrany. „V modernom poňatí civilnej ochrany je ukrytie spolu s evakuáciou základným opatrením kolektívnej ochrany obyvateľstva, pričom dôraz na ukrytie alebo evakuáciu je v rôznych krajinách závislý na ich geografických pomeroch, ekonomickej sile a technickej vyspelosti.“[footnoteRef:1] [1:  BUZALKA, J. a E. HIČKOVÁ. Ukrytie obyvateľstva, s. 3. ] 

Východiská tvorby príručky
Príspevok má analyticko-syntetický charakter a vychádza z analýzy odbornej literatúry, právnych predpisov a štatistických údajov orgánov verejnej správy. Reziliencia (z angl. resilience) znamená odolnosť ako schopnosť jednotlivca, spoločnosti, regiónu alebo štátu odolávať stresovým faktorom a otrasom. Ide o spôsobilosť v krátkom časovom horizonte zvládať, adaptovať sa a zotaviť sa z dôsledkov krízových situácií, medzi ktoré patria napríklad ozbrojené konflikty, závažné priemyselné havárie s únikom nebezpečných látok, extrémne suchá alebo ničivé povodne, a to bez narušenia kontinuity fungovania spoločnosti. Rezilienciu možno budovať na viacerých úrovniach, pričom kľúčovú úlohu zohráva najmä pripravenosť obyvateľstva na úrovni jednotlivca, domácnosti a miestnej komunity, ktorá tvorí základ celkovej odolnosti spoločnosti voči krízovým situáciám.[footnoteRef:2]  [2:  EUROPEAN COMMISSION. Directorate-General for European Civil Protection and Humanitarian Aid Operations (ECHO). Building resilience: The EU’s approach – EU Factsheet – Resilience. [online]. 2016. [cit. 9. februára 2026]. Dostupné na internete: https://ec.europa.eu/echo/files/aid/countries/factsheets/thematic/EU_building_resilience_en.pdf.] 

V odbornej literatúre je potrebné rozlišovať medzi pojmami odolnosť a reziliencia. Odolnosť možno chápať najmä ako schopnosť systému vzdorovať pôsobeniu hrozby a zabrániť narušeniu jeho fungovania. Reziliencia však tento rámec presahuje, keďže predstavuje dynamickú schopnosť systému nielen odolávať, ale aj absorbovať dopady krízovej situácie, adaptovať sa na zmenené podmienky a obnoviť svoje základné funkcie. Zatiaľ čo odolnosť sa viaže predovšetkým na fázu pred pôsobením hrozby a počas nej, reziliencia pokrýva celý cyklus narušenia – od prevencie cez reakciu, adaptáciu až po obnovu. „Reziliencia zahŕňa odolnosť, ale ide nad jej rámec, nakoľko predstavuje dynamickú schopnosť systému, zahŕňa reakciu, adaptáciu a obnovu a počíta s tým, že narušenie nastane.“[footnoteRef:3] V tomto zmysle nemožno rezilienciu redukovať iba na technickú alebo materiálnu pripravenosť ochranných stavieb, ale je potrebné ju chápať ako komplexnú vlastnosť jednotlivca, komunity, verejnej správy a bezpečnostného systému ako celku. [3:  BALGA, J. a O. BLAŽEK. Územné plánovanie a stavebné právo ako pilier reziliencie. In: Zborník z VIII. ročníka medzinárodnej vedeckej konferencie Banskobystrické zámocké dni práva, s. 60. ] 

Základným predpokladom posilňovania odolnosti spoločnosti je systematické a cielené zvyšovanie povedomia obyvateľstva o individuálnych a kolektívnych opatreniach civilnej ochrany. Odborná literatúra v tejto súvislosti uvádza, že požiadavky na odolnosť, resp. rezilienciu, sa musia prejaviť v každom aspekte a subsystéme krízového riadenia vrátane systému civilnej ochrany. Analýza územia z hľadiska možného vzniku mimoriadnych udalostí následne slúži ako podklad pre plánovanie opatrení krízového riadenia a ochrany obyvateľstva a zároveň ako zdroj informácií pre jednotlivca.[footnoteRef:4] Jednotlivci, resp. občania, predstavujú neoddeliteľnú súčasť bezpečnostného systému štátu.[footnoteRef:5] Jednotlivec predstavuje základný prvok spoločnosti; bez jeho aktívnej participácie, ako aj bez participácie obyvateľstva ako celku, by tento systém nebolo možné považovať za funkčný a efektívny. Práve informovanosť, vedomosti, pripravenosť a disciplína občanov významne dotvárajú celkovú schopnosť štátu účinne reagovať na krízové situácie. Štát síce disponuje vlastnými preventívnymi mechanizmami a krízovými plánmi vypracovanými pre jednotlivé typy ohrozenia, bez primeranej informovanosti a prípravy obyvateľstva sa však implementácia preventívnych a reaktívnych opatrení výrazne komplikuje, pretože nedochádza k dostatočnej spolupráci medzi jednotlivcom a štátom. Osobná odolnosť jednotlivca preto v rámci bezpečnostného systému štátu nadobúda osobitný význam, najmä s ohľadom na súčasný bezpečnostný a geopolitický kontext, ktorý vykazuje znaky zvýšenej volatility a potenciálneho narušenia stability medzinárodných vzťahov nielen v európskom, ale aj globálnom meradle. [4:  BLAŽEK, O. Možnosti zefektívnenia analýzy územia tvorenej orgánmi verejnej správy pri budovaní odolnosti systému krízového riadenia. In: Policajná teória a prax. 2024, roč. 32, č. 1, s. 120 - 135. ]  [5:  ŠIMÁK, L. Krízový manažment vo verejnej správe, s. 107-109.] 

Presadzovanie mocenských záujmov prostredníctvom hybridných aktivít, ako sú sabotáž, špionáž vojenských objektov či útoky na civilnú kritickú infraštruktúru, môže viesť k závažným bezpečnostným dôsledkom. Medzi tie patrí najmä dočasné uzatváranie letísk, evakuácia stavieb, ako aj narušenie poskytovania základných služieb štátom. Hybridné aktivity majú zároveň výrazný psychologický rozmer, ktorého primárnym cieľom je vyvolať strach a neistotu a oslabiť dôveru obyvateľstva v schopnosť štátu zabezpečiť ochranu, stabilitu a kontinuitu svojho fungovania. „Hybridné hrozby majú vplyv na racionalitu, efektívnosť, hospodárnosť a praxeologickú časť fungovania verejnej správy. Vplývajú na objektívne rozhodovanie orgánov verejnej správy v rámci realizácie princípov právneho štátu.“[footnoteRef:6] Pripravenosť spoločnosti na krízové situácie preto predstavuje nevyhnutný a základný predpoklad riadneho zvládnutia kríz bez zbytočných obetí a neprimeraných materiálnych škôd. [6:  BALGA, J. Systém rozširovania hybridných hrozieb vo verejnej správe. In: Zvýšenie odolnosti Slovenska  
voči hybridným hrozbám pomocou posilnenia kapacít verejnej správy, s. 18.] 

Ďalším východiskom pri tvorbe príručky bola potreba zabezpečiť osvojenie si základného pojmového aparátu nevyhnutného na orientáciu v problematike civilnej ochrany, a to nielen študentmi, ale aj širšou verejnosťou. Osvojenie odbornej terminológie v oblasti civilnej ochrany študentmi Akadémie Policajného zboru v Bratislave, najmä v rámci študijného programu bezpečnostnoprávne služby vo verejnej správe, je kľúčové vzhľadom na ich budúce profesionálne uplatnenie, ako aj pri výbere špecializácie zameranej na systém civilnej ochrany.  Za rovnako nevyhnutný predpoklad odbornej pripravenosti možno považovať schopnosť správne interpretovať a využívať základné pojmy ako „mimoriadna udalosť“ a „mimoriadna situácia“ vrátane vymedzenia ich rozdielov, identifikácie a systematizácie jednotlivých druhov mimoriadnych udalostí a ich ďalšie členenie. Mimoriadna situácia predstavuje podľa Poledňáka a Orinčáka „časovo a priestorovo determinované ohrozenie života, zdravia, majetku a životného prostredia, hospodárstva štátu, ako aj orgánov verejnej správy vyvolané pôsobením negatívnych následkov mimoriadnych udalostí, ktoré si vyžaduje použitie postupov, nástrojov, zdrojov, síl a prostriedkov krízového riadenia.“[footnoteRef:7] Mimoriadna situácia sa vyhlasuje na základe mimoriadnej udalosti. „Dôležitá skutočnosť tkvie v tom, že nie každá mimoriadna udalosť je zároveň aj mimoriadnou situáciou, ale každá mimoriadna situácia musela byť vyhlásená na základe vzniku mimoriadnej udalosti.“[footnoteRef:8] Nemenej dôležité je porozumenie účelu a spôsobu realizácie „varovania“, ako aj osvojenie si znalostí týkajúcich sa typov ochranných stavieb či správneho používania prostriedkov individuálnej ochrany. Zvládnutie uvedeného pojmového aparátu predstavuje základný krok k budovaniu rezilientnej a pripravenej spoločnosti. Od budúcich manažérov vo verejnej správe sa očakáva, že  tieto poznatky budú vedieť nielen reprodukovať, ale aj efektívne aplikovať. Sekundárnym prínosom osvojenia základnej terminológie je zároveň čiastočná pripravenosť na zvládnutie odborných predmetov zameraných na ochranu obyvateľstva. [7:  POLEDŇÁK, P. a M. ORINČÁK. Riešenie prírodných krízových situácií, s. 7. ]  [8:  BLAŽEK, O. Analýza realizácie záchranných prác a ďalších opatrení počas krízových situácií orgánmi verejnej správy v Bratislavskom kraji v rokoch 2020 až 2025. In: projustice.sk. [online]. 2026. [cit. 19. júna 2026]. Dostupné na internete: https://www.projustice.sk/bezpecnostne-vedy/analyza-realizacie-zachrannych-prac-a-opatreni-2020-2025.] 

Posledným východiskom pre spracovanie príručky je uznesenie vlády Slovenskej republiky č. 334/2025 ku Koncepčnej reforme krízového riadenia a civilnej ochrany v Slovenskej republike na obdobie 2025 – 2030. Uznesenie stanovuje ciele modernizácie a optimalizácie krízového riadenia a civilnej ochrany, pričom súčasne určuje povinnosť vykonať pasportizáciu úkrytov ako kľúčový krok pri rekonštrukcii a rozširovaní fondu ochranných stavieb v SR.[footnoteRef:9] [9:  Cieľom pasportizácie je posúdiť aktuálny technický stav úkrytov, identifikovať ich kapacitné možnosti a vyčísliť finančnú náročnosť rekonštrukcie alebo modernizácie. Tento proces je súčasťou systematického prístupu k zvyšovaniu odolnosti štátu a spoločnosti voči bezpečnostným hrozbám a k zabezpečeniu efektívneho krízového riadenia.] 

Zvyšovanie povedomia o možnostiach ukrytia, predovšetkým o jednoduchých úkrytoch budovaných svojpomocne, počas krízových situácií významne prispieva ku komplexnej pripravenosti obyvateľstva. Čím viac dochádza k šíreniu informácií o spôsoboch a možnostiach prípravy na ukrytie a individuálnu ochranu, tým menej prostriedkov a času musia orgány krízového riadenia a štátne inštitúcie vynakladať na informovanie. Uvoľnené kapacity je tak možné následne alokovať na prioritné operačné úlohy.

Súčasný stav ukrytia na Slovensku
Slovenská republika (ďalej len „SR“) eviduje viac ako 1 500 ochranných stavieb, z ktorých približne 96 % nie je akcieschopných a vyžaduje rozsiahlu rekonštrukciu.[footnoteRef:10] V pôsobnosti Ministerstva vnútra SR sa nachádza 71 ochranných stavieb, z ktorých k okamžitej akcieschopnosti je pripravených iba 14 stavieb (14,71 %), s celkovou kapacitou 2 010 osôb.[footnoteRef:11] Tento stav predstavuje veľmi nízku pripravenosť na krízové situácie. [10:  Vláda Slovenskej republiky. Uznesenie č. 334/2025 vlády SR, ku Koncepčnej reforme krízového riadenia a civilnej ochrany v Slovenskej republike na obdobie 2025 – 2030. [online]. 2025. [cit. 9. februára 2026]. Dostupné na internete: https://rokovania.gov.sk/RVL/Material/30933/1.]  [11:  Ministerstvo vnútra Slovenskej republiky. Prehľad ochranných stavieb MV SR za rok 2025. [interný dokument vo formáte Excel].] 

Naopak, počet jednoduchých úkrytov budovaných svojpomocne v jednotlivých krajoch prevyšuje počet osôb na ukrytie v plynotesných, odolných úkrytoch alebo chránených pracovísk. Jednoduchý úkryt budovaný svojpomocne je v Českej republike nazývaný ako improvizovaný úkryt, pričom predstavuje „vopred vybratý optimálne vyhovujúci priestor vo vhodných častiach bytov, obytných domov, prevádzkových a výrobných objektoch, ktorý bude podľa potreby upravovaný pre zvýšenie ochrany osôb pred účinkami mimoriadnych udalostí vojenského charakteru, najmä proti účinkom svetelného a tepelného žiarenia, prenikavej radiácie a kontaminácii rádioaktívnym prachom.“[footnoteRef:12] Takéto úkryty sú významným prvkom rezervnej kapacity civilnej ochrany, najmä na rýchlu a lokálnu ochranu obyvateľstva v situáciách, keď štátne úkryty nie sú okamžite dostupné alebo akcieschopné.  [12:  ŘEHÁK, D. a L. FOLWARCZNY. Východiská technického a organizačního zabezpečení ochrany obyvatelstva,  s. 58.] 

Napríklad v Trenčianskom kraji pomer počtu osôb určených na ukrytie ku kapacite jednoduchých úkrytov budovaných svojpomocne dosahuje až 131 %, čo výrazne prevyšuje počet osôb určených na ukrytie. Naopak, v Bratislavskom kraji tento pomer predstavuje 18 %, pričom aj napriek nižšiemu percentu je stále možné konštatovať relatívne vysoké pokrytie obyvateľstva (obr. č. 1).
Na druhej strane kapacita odolných a plynotesných úkrytov v Bratislavskom kraji umožňuje zabezpečiť ukrytie iba pre 7,63 % obyvateľov, pričom v Trenčianskom kraji je tento podiel ešte nižší, konkrétne 6,54 %.
Na základe uvedených údajov je opodstatnené v príručke venovať zvýšenú pozornosť jednoduchým úkrytom budovaným svojpomocne, ktoré predstavujú významnú rezervnú kapacitu systému ochrany obyvateľstva. Tejto forme ukrytia doposiaľ nebola venovaná primeraná pozornosť z pohľadu osvetovej činnosti smerom k obyvateľstvu. Uvedený stav zároveň poukazuje na rozdiel medzi technickou odolnosťou systému ukrytia a jeho širšou rezilienciou. Balga a Blažek vo vzťahu k územnému plánovaniu a stavebnému právu upozorňujú, že reziliencia býva v týchto právnych oblastiach často redukovaná na čiastkové technické požiadavky, hoci jej význam je širší a súvisí aj s preventívnym riadením rizík, adaptáciou a zachovaním základných funkcií systému pri narušení.[footnoteRef:13] Tento záver možno analogicky aplikovať aj na oblasť civilnej ochrany obyvateľstva, kde rezilienciu nemožno obmedziť len na technický stav a počet ochranných stavieb, ale treba ju vnímať aj cez pripravenosť jednotlivca, komunitné formy ochrany, osvetu a schopnosť obyvateľstva správne reagovať počas krízovej situácie. [13:  BALGA, J. a O. BLAŽEK. Územné plánovanie a stavebné právo ako pilier reziliencie. In: Zborník z VIII. ročníka medzinárodnej vedeckej konferencie Banskobystrické zámocké dni práva, s. 59.] 

Obrázok 1: Súhrnný prehľad ukrytia JÚBS k 31.12.2024 (Spracovanie MV SR, zdroj dát: MV SR)
Obsahová stránka príručky
Príručka je obsahovo koncipovaná ako systematický výklad elementárnej terminológie civilnej ochrany, ktorý predstavuje minimálne východisko v procese nadobúdania a osvojenia vedomostí z oblasti ochrany jednotlivcom. Pozornosť venuje vymedzeniu pojmov „mimoriadna udalosť“ a „mimoriadna situácia“ a analýze druhov ohrození zakotvených zákonom č. 42/1994 Z. z. o civilnej ochrane obyvateľstva, ako aj vo Vyhláške Ministerstva vnútra Slovenskej republiky č. 523/2006 Z. z., upravujúcej podrobnosti zabezpečenia záchranných prác a organizovania jednotiek civilnej ochrany.  Zároveň prehľadne identifikuje typy mimoriadnych udalostí, pri ktorých je potrebné využiť ukrytie ako opatrenie kolektívnej ochrany. Osobitná pozornosť je venovaná varovaniu obyvateľstva, jeho jednotlivým typom v závislosti od druhu ohrozenia, ako aj prehľadu technického zabezpečenia varovania obyvateľstva. 
Ťažiskovou témou je problematika ukrytia v kontexte civilnej ochrany vrátane klasifikácie ochranných stavieb, ich základnej charakteristiky a podmienok využitia. Podrobnejšie sa venuje jednoduchým úkrytom budovaným svojpomocne so zameraním na kritériá výberu vhodného priestoru a zásady ich budovania, aby tak poskytla fundamentálny základ vedomostí jednotlivcovi. Príručka ďalej spracúva otázky individuálnej ochrany a komplexnej osobnej pripravenosti jednotlivca pred vznikom mimoriadnej udalosti, pričom sa zameriava na jeho prípravu ešte pred vznikom mimoriadnej udalosti, a to najmä vo forme zostavenia úkrytového balíčka. Zameriava sa nielen na rôzne druhy ochranných prostriedkov, ale aj na zásady správania sa v úkryte vrátane riadenia času a zvládania psychickej záťaže, ktoré sú nevyhnutné na udržanie primeranej psychickej reziliencie.
V neposlednom rade príručka poskytuje výklad pojmu „dekontaminácia“, rozlišuje jej jednotlivé druhy podľa spôsobu ich vykonania a obsahuje základné postupy, ktoré môžu slúžiť ako praktický návod pri realizácii dekontaminačných opatrení. Súčasťou obsahu sú aj základné zásady poskytovania prvej pomoci, a to v závislosti od typu poranenia.
Záver
Schopnosť spoločnosti účinne reagovať na krízové situácie a minimalizovať ich negatívne dopady závisí nielen od funkčnosti krízového riadenia, ale aj od individuálnej pripravenosti a informovanosti jednotlivca. Jednotlivec ako základný prvok spoločnosti tvorí neoddeliteľnú súčasť celkovej odolnosti štátu, pričom osvojenie si základnej terminológie a princípov civilnej ochrany predstavuje kľúčový predpoklad budovania reziliencie obyvateľstva. 
Ukrytie, individuálna ochrana, varovanie, dekontaminácia a základné postupy prvej pomoci tvoria elementárny rámec poznatkov potrebných na zvládnutie krízových situácií. Zvýšená informovanosť a osveta smerované k jednotlivcom umožňujú efektívnejšie využitie existujúcich kapacít systému ochrany obyvateľstva, minimalizujú riziko obetí a materiálnych škôd a prispievajú  k udržaniu stability a kontinuity spoločenských procesov aj v podmienkach zvýšenej bezpečnostnej a geopolitickej volatility. 
Z uvedeného vyplýva, že reziliencia v oblasti civilnej ochrany nevzniká výlučne prostredníctvom materiálno-technického zabezpečenia štátu, ale aj prostredníctvom vedomostnej, behaviorálnej a komunitnej pripravenosti jednotlivcov. Edukácia obyvateľstva preto predstavuje mäkký, avšak nevyhnutný nástroj posilňovania systémovej reziliencie civilnej ochrany. V nadväznosti na uvedené sa významnou stáva aj problematika voľby primeraných edukačných prostriedkov, ktoré by mali byť navrhnuté tak, aby podporovali dosiahnutie stanovených vzdelávacích cieľov. Ich podstata spočíva predovšetkým v tom, že umožňujú jasné, zrozumiteľné a obsahovo jednotné odovzdávanie informácií medzi edukátorom a osobami zapojenými do vzdelávacieho procesu.[footnoteRef:14] [14:  BUZALKA, J. 2000. Vzdelávanie a príprava obyvateľov na civilnú ochranu ako edukačný systém. Akadémia Policajného zboru v Bratislave. Bratislava, s. 176.] 

Praktickým výstupom edukačného konceptu je príručka s názvom Civilná ochrana v kocke – základy kolektívnej a individuálnej ochrany, ktorá bola zverejnená na oficiálnom webovom sídle Akadémie Policajného zboru v Bratislave. Príručka je dostupná v rámci sekcie Katedry verejnej správy a krízového manažmentu, konkrétne v záložke Oznámenia a informácie. S cieľom uľahčiť prístup k predmetnému dokumentu a zvýšiť jeho dostupnosť pre širokú odbornú aj laickú verejnosť bol vytvorený QR-kód, ktorý po nasnímaní kompatibilným zariadením automaticky presmeruje používateľa priamo na digitálnu verziu príručky.
[image: ]

Summary
The ability of society to respond effectively to emergencies and minimize their negative impacts depends not only on the functionality of crisis management, but also on the individual preparedness and awareness of each person. The individual, as a fundamental element of society, is an inseparable part of the overall resilience of the state, and learning the basic terminology and principles of civil protection is a key prerequisite for building the population's resilience. 
Shelter, individual protection, warning, decontamination, and basic principles of first aid form the elementary framework of knowledge necessary to manage crisis situations. Increased awareness and education targeting individuals enables more effective use of existing civil protection system capacities, minimizes the risk of casualties and material damage, and contributes to maintaining the stability and continuity of social processes even in conditions of increased security and geopolitical volatility.

